SAMTEL พุ่ง 4% จ่อเซ็นสัญญารับงานเพิ่ม 7 พันลบ. ปีนี้
SAMTEL พุ่ง 4% รับแนวโน้มผลประกอบการปีนี้สดใส-จ่อเซ็นสัญญารับงานเพิ่ม 7 พันลบ. ล่าสุดปิดตลาดภาคเช้าราคาอยู่ที่ 12.80 บาท บวก 0.50 บาท หรือ 4.07% สูงสุดที่ 13 บาท ต่ำสุดที่ 12.20 บาท มูลค่าซื้อขายที่ 29.95 ล้านบาท
27 มี.ค. 2560

ผู้สื่อข่าวรายงานว่า ราคาหุ้น บริษัท สามารถเทลคอม จำกัด (มหาชน) หรือ SAMTEL ปิดตลาดภาคเช้าราคาอยู่ที่ 12.80 บาท บวก 0.50 บาท หรือ 4.07% สูงสุดที่ 13 บาท ต่ำสุดที่ 12.20 บาท มูลค่าซื้อขายที่ 29.95 ล้านบาท ขณะที่ดัชนีตลาดหุ้นไทยโดยรวมลบ 0.06%

ด้าน บล.บัวหลวง ระบุในบทวิเคราะห์ว่า การเปิดประมูลงานโครงการขนาดใหญ่ของหน่วยงานภาครัฐมีแนวโน้มที่จะเริ่มต้นตั้งแต่ไตรมาส 2/60 ไปจนถึงช่วงครึ่งหลังของปี 60 จากการเร่งเบิกจ่ายงบประมาณงานโครงการภาครัฐ ขณะที่เชื่อว่า SAMTEL มีโอกาสสูงมากที่จะเป็นผู้ชนะการประมูลงานโครงการใหม่ของหน่วยงานภาครัฐ เนื่องจากงานประมูลส่วนใหญ่เป็นการเปิดประมูลงานต่อเนื่องจากงานเดิม ดังนั้น โอกาสที่ SAMTEL จะชนะการประมูลจึงมีสูงมาก เพราะมีประวัติการทำงานจากงานโครงการเดิม
ทั้งนี้ SAMTEL ตั้งเป้าจะเซ็นสัญญางานโครงการใหม่มูลค่า 1.3 หมื่นล้านบาทในปี 60 เพิ่มขึ้น 86% จากงานโครงการใหม่ที่เซ็นสัญญาไป 7 พันล้านบาทในปีที่ผ่านมา ซึ่งรวมงานโครงการขนาดใหญ่ของหน่วยงานภาครัฐ และหน่วยงานรัฐวิสาหกิจจำนวน 5 โครงการ แต่ละโครงการมีมูลค่า 2-4 พันล้านบาท
“เราเชื่อว่ามูลค่างานโครงการใหม่ที่เซ็นสัญญาผ่านจุดต่ำสุดไปแล้วในไตรมาส 3/59 ที่มีจำนวน 707 ล้านบาท ก่อนที่จะเติบโตก้าวกระโดดในไตรมาส 4/59 จำนวน 4.7 พันล้านบาท และแนวโน้มดังกล่าวคาดว่าจะต่อเนื่องไปยังครึ่งแรกของปีนี้จำนวน 4-6 พันล้านบาท และเราคาดว่ากำไรหลักได้ผ่านจุดต่ำสุดไปแล้วในไตรมาส 3/59 และปรับตัวดีขึ้นตั้งแต่ไตรมาส 4/59 ไปจนถึงตลอดทั้งปี 60” บล.บัวหลวง ระบุ
 
ส่วนบทวิเคราะห์ บล.เคจีไอ (ประเทศไทย) ระบุว่าผลประกอบการของ SAMTEL ได้ผ่านจุดต่ำสุดไปแล้วในปี 59 และผลประกอบการมีแนวโน้มสดใสต่อเนื่องในปี 60 ตามการฟื้นตัวของเศรษฐกิจ และนโยบายของรัฐบาลที่จะส่งเสริมเทคโนโลยี และความคิดสร้างสรรค์ นอกจากนี้ ยังมองว่า SAMTEL มีศักยภาพที่จะได้งานที่ใหญ่ขึ้นจากรัฐวิสาหกิจเนื่องจากส่วนใหญ่เป็นลูกค้าของ SAMTEL อยู่แล้ว และยังมีความจำเป็นต้องใช้งบเพื่อบริการ ICT solution เพิ่มอีกหลังจากที่ชะลอการใช้จ่ายส่วนนี้ลงไปในช่วง 2ปีที่ผ่านมา
ทั้งนี้ คาดว่ากำไรสุทธิของ SAMTEL ในปี 60 จะยังเติบโตได้ถึง 28% จากปีก่อน จากรายได้ที่เพิ่มขึ้นตามงานในมือมีอยู่ในระดับสูงขึ้นเป็น 9 พันล้านบาท ซึ่งคาดว่า 50% หรือ 4.4 พันล้านบาทจะรับรู้เป็นรายได้ในปีนี้ และปริมาณงานใหม่ในปีนี้ที่คาดจะเซ็นสัญญาเพิ่มได้อีก 7 พันล้านบาท และน่าจะรับรู้เป็นรายได้ทันภายในปีนี้ประมาณ 40%